Line Barfod (EL), 2004-11-26:
Der er ingen tvivl om, at børnefamilierne i dagens Danmark er pressede, og at det er på høje tid, vi får indført omsorgsdage.
Det skal ikke længere være sådan, at forældre er nødt til at lyve sig syge eller sende sløje børn i daginstitution eller skole.
Det er ikke sjovt som forælder at skulle aflevere sit barn, når man godt kan se, at det ikke er helt rask og egentlig havde brug for en dag eller to længere derhjemme, og det er heller ikke sjovt at vide, at man risikerer, at ens eget barn smitter de andre børn, så de andre børn og forældre får problemerne.
Det er ikke nogen god situation, vi har i dag.
Hele området omkring børnefamilier og arbejdsmarked halter.
Dertil kommer så, at omsorgsdagene har en slagside i forhold til ligestilling, fordi den lavtlønnede kvinde mister mindre ved at tage omsorgsdagene på dagpenge end hendes mand, som typisk er højere lønnet.
Der var en undersøgelse fra Ingeniørforeningen for nylig, der slog fast, at barselorloven koster kvinderne dyrt, både med hensyn til løn og pension, og det har vi også set i flere andre undersøgelser.
Der har været en del diskussion i dag om forholdet mellem, hvad der er aftalestof, og hvad der er lovstof.
Vi anerkender fuldt ud, at der bliver lavet mange fornuftige aftaler på arbejdsmarkedet.
Fagforeningerne har fået tilkæmpet sig mange gode ting, men der er en række områder, hvor det er vigtigt, at vi med lov sikrer nogle rettigheder for alle.
Uanset om det er et område, der er overenskomstdækket eller ej, skal man have de rettigheder.
Og vi mener, det er på høje tid, at vi udvider det til også at sikre omsorgsdagene.
I forhold til det konkrete forslag fra Socialdemokratiet så synes vi ikke, det er den optimale løsning, at man får mulighed for at veksle barseldage til omsorgsdage.
Vi mener, man faktisk har brug for begge dele, og vi kunne godt være lidt nervøse for, at man ved at lave den her ombytningsmulighed giver en mulighed for, at arbejdsgiverne kunne presse forældrene til at komme hurtigt tilbage på arbejde og så vælge at tage nogle omsorgsdage senere i stedet for at tage en længere barselorlov.
Er det, at man holder en lang barsel, eller at man gemmer nogle omsorgsdage, som man kan tage senere?
Der kan jo også være nogle børn, som har et meget stort behov for, at forældrene har en lang barselperiode, mens de er helt små, men hvor der måske også er brug for mange omsorgsdage senere.
Hvad gør vi for at hjælpe de børnefamilier, for de kan jo ikke konvertere?
Derfor synes vi ikke, forslaget er optimalt, selv om det selvfølgelig er en forbedring i forhold til forholdene i dag.
Så kan man også diskutere, hvorfor det lige skal være 10 omsorgsdage om året, og om man så kan holde dem én ad gangen, og hvordan det skal fordeles.
Med hensyn til SF's forslag er den store forbedring i forhold til Socialdemokraternes forslag, at her får man omsorgsdage ud over barslen.
Men så kan man igen spørge: Hvorfor er det kun 6 omsorgsdage?
Hvorfor er det lige 3 år, der er grænsen?
Også børn, der er over 3 år, kan have sygedage, hvor man har brug for at være hjemme, og det kan godt være mere end 3 dage.
Så der er nogle forskellige problemer i forhold til det.
Man kan jo undre sig lidt over, at voksne i teorien kan have lige så mange sygedage, det skal være, så længe man ikke kommer over de 120 sygedage – sådan er det i de flestes ansættelsesvilkår – men børn må altså begrænse deres sygdom.
Ofte er det jo omvendt, at børn tit er en del mere syge end deres forældre.
Men man kan sige, at helt grundlæggende ville det allerbedste jo være, hvis vi så på, hvordan vi fordeler arbejdet bedre.
I en situation, hvor vi har så mange, der er holdt uden for arbejdsmarkedet, kunne det være mere fornuftigt at give nogle langt bedre muligheder for omsorgsdage, for orlov, for at gå ned i tid osv. og så fordele de penge, vi i dag bruger på dagpenge, kontanthjælp, aktivering, administration osv., på i stedet at give muligheden for, at bl.a. børnefamilierne får nogle bedre vilkår.
Så der er mange andre muligheder ud over muligheden for omsorgsdage, som vi synes man skal gå ind og kigge på, for at forbedre vilkårene for børnefamilierne, også i forhold til børns sygdom.
Så håber vi, at vi snart får et valg og et andet flertal, så vi kan få gennemført omsorgsdagene.